Document ID: 31996R2154

KOMISSION ASETUS (EY) N:o 2154/96,
annettu 11 päivänä marraskuuta 1996,
Uruguayn kierroksen sopimuksen maataloudesta täytäntöönpanemiseksi tarvittavista tietyistä siirtymätoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92 (1), sellaisena kuin se on viimeksi muutettuna komission asetuksella (EY) N:o 923/96 (2), ja erityisesti sen 13 artiklan, sekä maataloustuotteiden yhteisistä markkinajärjestelyistä annettujen muiden asetusten vastaavat säännökset,
sekä katsoo, että
maataloustuotteiden vientitukien järjestelmän soveltamista koskevista yhteisistä yksityiskohtaisista säännöistä 27 päivänä marraskuuta 1987 annetun asetuksen (ETY) N:o 3665/87 (3), sellaisena kuin se on viimeksi muutettuna asetuksella (EY) N:o 1384/95 (4), 20 artiklan 3 kohdan b alakohdan toisessa luetelmakohdassa säädetään eriytetyistä vientituista silloin, kun vientitodistukseen merkittyyn määräpaikkaan ei ole viety tavaraa ja kun todellista määräpaikkaa vastaava vientituen määrä on pienempi kuin vientitodistukseen merkityn tuen määrä, jolloin tukea vähennetään 20 prosenttia ilmoitetun määräpaikan tuen ja tosiasiallisen määräpaikan tuen erotuksesta; tätä säännöstä sovelletaan 1 päivästä heinäkuuta 1995 alkaen hyväksyttyihin vienti-ilmoituksiin; tämä vähennys on otettu käyttöön sen varmistamiseksi, että noudatetaan määriä ja arvoa koskevia rajoituksia Uruguayn kierroksen maataloussopimusten mukaisesti,
komission asetuksessa (EY) N:o 974/95 (5) säädetään ennen 1 päivää heinäkuuta myönnettävistä vientiluvista, joita voidaan käyttää kyseisen päivämäärän jälkeen, jotta vältettäisiin kaupan häiriintyminen ja jotta varmistettaisiin joustava siirtyminen ennen 1 päivää heinäkuuta 1995 sovellettavista säännöistä uusiin GATT-sääntöihin; näitä todistuksia ei merkitä kirjanpitoon uusien GATT-sääntöjen merkityksessä; kyseiset todistukset tulisi sen vuoksi nimenomaisesti sulkea 20 prosentin vähennyksen soveltamisalan ulkopuolelle 1 päivästä heinäkuuta 1995 alkaen, ja
tässä asetuksessa säädetyt toimenpiteet ovat kaikkien asianomaisten hallintokomiteoiden lausunnon mukaiset,
ON ANTANUT TÄMÄN ASETUKSEN:
1 artikla
Asetuksen N:o 3665/87 20 artiklan 3 kohdan b alakohdan toisessa luetelmakohdassa säädettyä 20 prosentin vähennystä ei sovelleta asianomaisen viimeistään yhden vuoden kuluttua tämän asetuksen julkaisemispäivästä tehdystä pyynnöstä asetuksen (EY) N:o 974/95 mukaisesti myönnettyjen vientitodistusten perusteella tapahtuviin vientitoimiin.
2 artikla
Tämä asetus tulee voimaan sen jälkeisenä päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä marraskuuta 1996.

Labels: 3
15
6